G&G Sindikatas

G&G Sindikatas – hiphopo muzikos grupė iš Vilniaus, sukurta 1996-ais metais. 1999-ais išleidus debiutinį albumą „Tavo sielos vagiz“ susiformavo pagrindinė grupės sudėtis: Svaras, Kastetas, Doncavas ir DJ Mamania.

Grupė yra išleidusi 8 albumus, laimėjusi Lietuvos hip-hopo muzikos, Bravo, Radiocentro, M.A.M.A. ir kt. apdovonojimus. Intensyviai koncertuoja festivaliuose, klubuose ir arenose visoje Lietuvoje bei už jos ribų.

Istorija 
1992 m. aštuoniolikmetis Gabrielius Liaudanskas (dabar geriau žinomas Svaro pravarde) tapo vokalistu jaunojo poeto Benedikto Janusevičiaus suburtoje depresyvaus pankroko grupėje „Depresija“. Pastaroji grupė tepasižymejo tuo, kad sudalyvavo muštynėmis pasibaigusiame Vievio alternatyvios muzikos festivalyje.

Svaras nusifotografavo kultiniam to meto žurnale „Moksleivis“ ir tuo metu susitiko su būsimaisiais grupės nariais Kastyčiu Sarnicku (Kastetu) ir Donatu Juršėnu (Donciavu).

Apie 1996 metus Svaras su bičiuliu Giga įkūrė grupę pavadinimu „G&G“. Įrašyti pirmieji du kūriniai – „Ar jauti?“ ir „Koks tavo vardas“. Įrašų studijoje „Stereo Base“ sukurti dar du kūriniai – „A$$A“ ir „Drummzlės“ (albume „Tavo sielos vagis...“ yra kita daina tuo pačiu pavadinimu). Pirmasis grupės pasirodymas įvyko legendiniame „Eldorado“ klube, vėliau dalyvauta įvairiuose renginiuose visoje Lietuvoje.

Kitas įrašas – bendras projektas su pankais iš „Turboreanimacijos“ – daina „Bokštas, kurį tex nugriauti“. Ji tuo metu gyvavusios radijo stoties „Ultra Vires“ Lietuvos top dvidešimtuke pakilo iki antrosios vietos. Netrukus grupę paliko jos narys Giga, ir grupę laikinai apėmė kūrybinis sąstingis.

1998 m. į Svaro rankas pakliuvo alternatyvios muzikos rinkinys „Pionieriai“, kurį išleido Kastetas ir Donciavas, turintys savo kuklią įrašų studiją pavadinimu „Porno Sound garsai“. Šio rinkinio tęsinio „Pionieriai 2“, kuriame atsidūrė „G&G“ daina „A$$A“, dėka ir įvyko būsimųjų „Sindikato“ narių pirmoji pažintis. Prie grupės prisijungė DJ Mamania.

Pirmasis albumas „Tavo sielos vagis...“ pasirodė 1999 m. gruodį. Netrukus grupė pasirašė sutartį su „Bomba Records“ ir 2001 m. birželį išleistas antrasis albumas „Gatvės lyga“. Albumo singlas „Tomas“ tapo hitu ir pateko į daugumos Lietuvos radijo stočių pirmąsias vietas, o pats albumas per mėnesį tapo auksiniu, vėliau platininiu. 2001 m. „G&G Sindikatas“ laimėjo tų metų „Bravo“ ir „Radiocentro“ apdovanojimų „Metų debiuto“ vardą.

Išleidus albumą „Gatvės lyga“ prie grupės prisijungė penktasis narys – Pushaz.

2002 m. birželį grupė išleido trečiąjį albumą „Betono sakmės“, iš kurio kūrinys „1’az Kraujaz“ vėl per mėnesį tapo platininiu. Kiek vėliau grupė nufilmavo pirmąjį savo videoklipą dainai „Vokiečių gatvė“. Grupė dalyvavo įvairiuose muzikiniuose projektuose „Opera in Da Haus“ bei „Guerilla Jazz.lt“, kuriame 2003 m. kartu su kitais džiazo atlikėjais pasirodė tarptautiniame festivalyje „Kaunas Jazz 2003“. Grupės muzika skambėjo ir lietuviškame šiuolaikinio kino filme „Lengvai ir saldžiai“. Pusho debiutinis albumas „Pushaz“ buvo įrašinėjamas apie aštuonis mėnesius ir išleistas „Guerilla Records“ ir „Koja Records“. Albumas susilaukė didelio dėmesio Lietuvos hip-hop pasaulyje bei atnešė Sindikatui „Geriausios hip-hop grupės“ titulą 2003 m. „Radiocentro“ apdovanojimuose. Videoklipas „Su tamsa“ (rež. Stasys Baltakis ir Ignas Miškinis) laimėjo „Geriausio metų vaizdo debiuto“ apdovanojimą Tango TV organizuojamuose metų videoklipų apdovanojimuose. Grupė nuo 2003 m. gastroliuoja ir užsienyje, yra koncertavusi Rygoje, Taline, Vroclave.

2004 m. vasarą išleistas ketvirtasis „G&G Sindikato“ albumas „Alchemija“.

Po ilgų atidėliojimų 2008 m. gruodį grupė pati išleido albumą „Išvien“.

2009 m. vasarą grojo festivaliuose „Be2gether“ ir „Tamsta muzika 2009“.

Po 6 metų pertraukos, 2014 m. gruodžio 29 d. menų fabrike „Loftas” pristatė naują albumą „Revoliucijos garso takelis“, kuriame galima išgirsti net 18 kūrinių, tarp kurių anksčiau išleisti singlai „Guli guli“, „Laikas keistis“, „Žaibo rykštė“, „Bestija“.

Po 2 metų, nuo ankstesnio albumo, 2018 m. išleido naująjį albumą „99“, kurį pristatė kovo 16 d. Kauno „Žalgirio“ ir 24 d. Vilniaus „Siemens“ arenose vyksiančiuose koncertuose. Taip pat albumo pristatymas vyko klube „Tamsta“ vasario 17 d., į kurį buvo parduota vos 99 bilietai, kurių prekyba prasidėjo vasario 9 d. 9 valandą, 9 minutę. Naująjį albumą sudaro 10 kūrinių.

Nariai 

 Gabrielius Liaudanskas (Svaras) – grupės įkūrėjas. Gimė 1973 m. gruodžio 30 d. vokalas, taip pat kuria grupės dainų tekstus, bei muziką. Šalia muzikos dalyvauja įvairiuose socialiniuose judėjimuose ir projektuose, aktyviai dalyvauja pilietiniame visuomenės gyvenime.

 Kastytis Sarnickas (Kastetas) – tekstai, vokalas, muzika. Gimė 1976 m. vasario 25 d.

 Donatas Juršėnas (Donciavas) – grupės muzikos kūrėjas ir prodiuseris. Gimė 1977 m. gegužės 13 d. Šiuo metu dirba „Porno Sound“ studijoje, prodiusuoja, kuria muziką, vykdo įvairius projektus.

 Artūras Matkevičius (DJ Mamania) – grupės DJ.

Diskografija

Apdovanojimai 
 2001 m. „Bravo“ ir „Radiocentras“ – Metų debiutas
 2001 m. albumas „Gatvės lyga“ auksinio ir platininio albumo apdovanojimai
 2002 m. albumas „Betono sakmės“ auksinio albumo apdovanojimas
 2004 m. „Tango TV“  –  Metų klipas („Muzika, kuri saugo“)
 2005 m. „Radiocentras“ –  Geriausia hip-hop grupė
 2005 m. „JP“ – Geriausia nepopsinė grupė
 2005 m. „Lietuvos hip-hopo muzikos apdovanojimai“: Geriausia grupė; Geriausias albumas („Alchemija”); Geriausia daina („Muzika, kuri saugo"); Geriausias muzikos kūrėjas (Donciavas); Geriausias DJ (Mamania)
 2005 m. „BRAVO apdovanojimai“ – Metų daina „Pasaka apie 2 brolius“
 2006 m. „Lietuvos hip-hopo muzikos apdovanojimai“: Metų grupė; Metų daina („Sielos nemiega naktį“); Geriausias muzikos kūrėjas (Donciavas); Metų DJ (Mamania)
 2006 m. „Radiocentras“ –  Geriausia hip-hop grupė
 2009 m. „Radiocentras“ –  Metų miesto muzika
 2012 m. M.A.M.A. 2011 – Metų hip-hopo grupė
 2014 m. M.A.M.A. 2013 – Metų hip-hopo grupė
 2015 m. Lietuvos hip-hopo muzikos apdovanojimai: Metų grupė; Metų prodiuseris (Donciavas); Metų DJ (Mamania)
 2023 m. M.A.M.A. 2022 – Metų hiphop muzikos atlikėjas

Išnašos

Nuorodos 
 Music.lt apie grupę
 G&G Sindikato puslapis MySpace
 Grupės nuotraukos
 

Lietuvos hiphopo atlikėjai